Teško do trajnog rješenja krize na Bliskom istoku
O krizi smo razgovarali sa stranim dopisnicima arapskih, izraelskih i europskih medija ovdje u Washingtonu
Nedavno je američka državna tajnica Condoleezza Rice posjetila Srednji istok kako bi pokušala ublažiti krizu na Srednjem istoku i pri tome se sastala sastala s političkim vođama u Bejrutu, Jeruzalemu i Ramali i Rimu. O tome razgovaramo sa stranim dopisnicima arapskih, izraelskih i europskih medija ovdje u Washingtonu. Na ovotjednoj konferenciji u Rimu Europska unija se zalagala za prekid vatre između Izraela i Hezbollaha no američka državna tajnica Rice ustrajala je u američkom stajalištu da prije primirja moraju biti ispunjeni određeni preduvjeti kako bi mir bio održiv. Philip Jelie, šef washingtonskog ureda francuskog lista Le Figaro kaže da francuska vlada ima stav da je bilo kakvo rješenje za Libanon složeno, ali i da je američka administracija zakazala na nekim ključnim poljima. Premda su se diplomati u Rimu suglasili da će raditi na primirju oni nisu uspjeli postići dogovor oko konkretnog plana. Državna tajnica Condoleezza Rice i glavni tajnik Ujedinjenih naroda Kofi Annan kažu da bilo kakvo rješenje mora uključivati Siriju i Iran koji su ključne pristaše Hezbollaha. Rami Khouri, urednik bejrutskog lista, Daily Star, kaže da većina ljudi u Libanonu vjeruje da je viđenje Condoleezze Rice o načinu rješenja krize pristrano i u korist Izraela. Nathan Gutman, washingtonski dopisnik za Jerusalem Post, kaže, opet, da inicijativa državne tajnice Rice ne zvuči loše, no prvo Hezbollah treba pristati na dolazak međunarodnih snaga, a potom Europljani trebaju provesti dogovoreno. Philip Jelie iz Le Figaroa sumnja da Izrael može postići željeni cilj razoružanja ili uništenja Hezbollaha samo zračnim udarima. Štoviše, prema njegovom mišljenju, trenutna vojna kampanja mogla bi ojačati tu militantnu organizaciju u Libanonu. Nathan Guttman iz Jerusalem Posta izražava bojazan da bi međunarodne snage mogle predstavljati samo privremeno rješenje jer bi Hezbollah mogao nastaviti djelovati u tajnosti pripremajući buduće napade na Izrael. Svi novinari s kojima smo razgovarali jedinstveni su u jednoj ocjeni – potraga za trajnim rješenjem krize bit će iznimno teška.